ሶማሊያ  ከ26 አመታት በኋላ ራሷ የምትቆጣጠረው የአየር ክልል ሊኖራት ነው
ሶማሊያ ከ26 ዓመታት  በኋላ  እራሷ የምትቆጣጣረውን የአየር ክልል እንደሚኖራት አስታወቀች ።  የሶማሊያን  የአየር ክልል ወሰን የመከለሉን ሂደት የሚተገብሩት መሃንዲሶች የመጀመሪያውን ክፍል ስራ በስኬት ያጠናቀቁ ሲሆን የመጨረሻውን ምዕራፍ ስራ ለማገባደድም ከጫፍ ደርሰዋል፡፡ሙሉ ስራው ሲጠናቀቅም ሶማሊያ ለመጀመሪያ ጊዜ ዘመናዊ የአየር ክልል መቆጣጠሪያ ማዕከል እንዲኖራት የሚያስችል ይሆናል፡፡ይህ ደግሞ በእርስ በርስ ጦርነትና በተለያዩ ችግሮች ስትታመስ ለቆየችው ምስራቅ አፍሪካዊቷ ሀገር ከ27 አመታት በኋላ የመጀመሪያው ነው፡፡የሀገሪቱ የሲቪል አቪዬሽን ቁጥጥር ባለስልጣን ከተባበሩት መንግስታት ጋር በመተባበር ላለፉት 3 አስርት አመታት በሀገሪቱ የአየር ክልል ውስጥ ከሚደረጉ ጉዞዎች ገቢ ሲሰበስብ ቆይቷል፡፡ሞቃዲሾ በቀጣዩ  ወር የአህጉሪቱን ሰፊ የአየር ክልል ከያዙ ሃገራት አንዷ እንደምትሆን ባለስልጣናቱ  በእርግጠኝነት በመናገር ላይ ናቸው፡፡በአሁኑ ወቅት የሶማሊያ የአየር ክልል ደረጃ ጂ ላይ የሚገኝ ሲሆን ይህም ምንም አይነት ቁጥጥር የማይደረግባቸው የአየር ክልሎች ደረጃ ነው፡፡ሶማሊያ አዲሱን የአየር ክልል የማካለሉን ስራ በቀጣይ ወር ስታጠናቅቅ ግን ጥብቅ ቁጥጥር የሚደረግበትና መንግስትም ከፍተኛ ገቢ የሚሰበስብበት የአየር ክልል ወይም ወደ ደረጃ ኤ የሚያድግ ይሆናል፡፡ይህ ከሆነ ደግሞ አዳን አብዱል የአውሮፕላን ማረፊያ በቀን ከ30 በላይ የሃገር ውስጥና አለም አቀፍ በረራዎችን በማስተናገድ በሶማሊያ ግንባር ቀደም ይሆናል ተብሎም ይጠበቃል፡፡ የገልፍ ሃገራት የአየር ክልላቸውን እንዳትጠቀም እገዳ የጣሉባት ኳታር በአሁኑ ሰዓት የሶማሊያን የአየር ክልል በመጠቀም ቀዳሚዋ ሃገር ሆናለች፡፡የሞቃዲሾ አየር ማረፊያም አቋርጦት የነበረውን የምሽት ስራ ለማስቀጠልና የተንኮታኮተውን የሶማሊያ ኢኮኖሚ እንዲያገግም ለማገዝ  በዝግጅት ላይ ነው፡፡ሶማሊያ የአየር ክልሏን መቆጣጠር መጀመርዋ በቅርቡ ለተቋቋመው የሽግግር መንግስት እንደ ትልቅ ስኬትም እየተቆጠረ ይገኛል፡፡( ምንጭ:ሲጂቲኤን)  